b'\n_START_ARTICLE_\nCiklamat\n_START_SECTION_\nOdkritje\n_START_PARAGRAPH_\nOdkril ga je po naklju\xc4\x8dju Michael Sveda 1937. leta na univerzi Illinois v Zdru\xc5\xbeenih dr\xc5\xbeavah Amerike.\n_START_SECTION_\nKemijska zgradba in pridobivanje\n_START_PARAGRAPH_\nGre za natrijevo ali kalcijevo sol ciklamne kisline (N-cikloheksilsulfaminske kisline). Ciklamat pridobivamo z sulfoniranjem cikloheksilamina. V tej reakciji cikloheksilamin reagira z aminosulfonsko kislino ali pa z \xc5\xbeveplovim trioksidom.\n_START_SECTION_\nLastnosti in uporaba\n_START_PARAGRAPH_\nCiklamat se delno presnovi v \xc4\x8drevesju, eliminira se skozi ledvice, je dobro obstojen, stabilen pri visokih in nizkih temperaturah in primeren za kuhanje in pe\xc4\x8denje. Ne povzro\xc4\x8da zobne gnilobe._NEWLINE_Lahko ga u\xc5\xbeivajo tudi sladkorni bolniki. S kombinacijo ciklamata in drugih umetnih sladil se lahko dose\xc5\xbee sinergisti\xc4\x8den u\xc4\x8dinek. Zmes ciklamata in saharina v razmerju 10:1 uporablja podjetje Bayer kot sestavni del dobro poznanega sladila Natreen.\n_START_SECTION_\nZgodovina\n_START_PARAGRAPH_\nV \xc5\xa1tudiji, izvedeni leta 1966, so ugotovili, da lahko nekatere bakterije v \xc4\x8drevesju desulfonirajo ciklamat do cikloheksilamina. Ta pa bi naj povzro\xc4\x8dal pri \xc5\xbeivalih kroni\xc4\x8dno toksi\xc4\x8dnost. Leta 1969 se je v eksperimentalnih \xc5\xa1tudijah na podganah izkazalo, da me\xc5\xa1anica ciklamata in saharina v razmerju 10:1 povzro\xc4\x8da raka na mehurju. FDA je kasneje zaradi tega v ZDA in v Veliki Britaniji prepovedala uporabo ciklamata. Nato so ugotovili, da dokazi ne ka\xc5\xbeejo na to, da bi bili ciklamati kancerogeni za ljudi in opice, izkazujejo pa tak u\xc4\x8dinek pri podganah. \xc5\xa0tudije na opicah in podganah so pokazale tudi na mo\xc5\xbeno oslabljenje mod. Moda so pri podganah najbolj ob\xc4\x8dutljiv organ za toksi\xc4\x8dne u\xc4\x8dinke cikloheksilamina. V \xc5\xa1tudiji se je izkazalo, da prihaja pri \xc5\xbeivalih z nepravilnostmi mod do nihanj v presnovi ciklamata, zato vloga cikloheksilamina ni bila ugotovljena. Peticija za ponovno odobritev prihoda ciklamata na trg \xc5\xa1e vedno traja, ciklamati pa se uporabljajo v ve\xc4\x8d kot 50 dr\xc5\xbeavah po svetu. Preden bo FDA ponovno dovolila prihod ciklamata na trg, bo pregledala vsa poro\xc4\x8dila od NAS-e (National Academy of Sciences) in re\xc5\xa1ila \xc5\xa1e nekatera druga vpra\xc5\xa1anja, ki se nana\xc5\xa1ajo predvsem na sprejemljive dnevne vnose ciklamata.'